**Information i forbindelse med allergivaccination

Før vaccinationsopstart:**Når du møder første gang til vaccinationsopstart, skal du medbringe din vaccine.
Bestil vaccinen ca. 14 dage før behandlingsopstart. Din recept ligger på apotekernes receptserver under dit cpr. nummer. Du kan også bestille og betale for vaccinen på dit apoteks hjemmeside.

Kan du af en eller anden grund ikke skaffe din vaccine, møder du alligevel til dit 1. besøg og vi vil finde en løsning.
Den/de første vacciner du køber, ”opstartssæt”, er en æske(r) med 4 glas af forskellige styrker, opstartssættet rækker til ca. ½ år. Den efterfølgende vaccine som du køber, vedligeholdelsesdosis, er en æske med et glas der varer ca. ¾ år. Klinikken gør dig opmærksom på, hvornår du skal have ny vaccine med.

**Prisniveau:**

Første gang du indløser din recept vil din egenbetaling være ca. 1300 kr. for én vaccine, for 2 vacciner ca. 1700,- kr. (inkl. tilskud). Angående medicinpriser og sygesikringens andel; se på Sundhedsstyrelsens hjemmeside eller spørg på apoteket. Udregnet over det treårige forløb, vil din egenbetaling være ca. 150 kr. pr. måned pr. vaccine (vejledende).

Bemærk din CTR dato nederst på bonen fra apoteket.

**Opbevaring af vacciner:**Medicinen skal opbevares i køleskabsdøren, da vaccinen ikke tåler frost. Vaccinen kan tåle at være uden for køl i ca. 2 døgn i alt. Klinikken tilbyder ved 1. besøg og fremover, at opbevare din vaccine i klinikkens køleskab. Klinikken påtager sig ikke ansvar for svigt af køleskabe, tyveri eller anden bortkomst.

**Undgå antihistaminer (piller mod allergi) den dag du skal vaccineres,** da det kan sløre eventuelle allergisymptomer, som kan opstå efter vaccinationen. Du må gerne tage antihistamin aftenen før eller **efter** du har forladt klinikken. Al anden medicin tager du som vanlig. Medbring gerne dine egne allergitabletter og evt. astmaspray.

**Selve vaccinationen:**Vaccinationsforløbet består af en **opstartsperiode**, hvor dosis gradvisøges over 10-15 uger med 4-14 dages interval. Herefter en **vedligeholdelsesperiode**, der løber over minimum 3 år med 6-8 ugers interval. (Undtagen bi og/eller hveps vaccination, der har et forløb på minimum 5 år).

Du skal forvente at være i klinikken i 1,5 time ved de første to vaccinationer, herefter 1 time ved de efterfølgende vaccinationer.

Vi vaccinerer dig med det/de allergen(er) som du er overfølsom over for, med den hensigt **langsomt** at styrke dit naturlige immunforsvar mod pågældende allergen(er).

NB: Skemaet nedenfor er et overblik over de trin du skal igennem.
Skemaet **er vejledende**. Enkelte personer (ca. 15-20 %) er meget følsomme over for en eller flere vacciner og kræver derfor et længere opdoseringsforløb end angivet.

|  |  |  |  |  |
| --- | --- | --- | --- | --- |
| Besøg | Dosis ml/konc. SQ/ml | Dosis givet:SQ/ml | Interval | Dato/kl. |
| 1 | 0,1 ml/ 1.000 | 100 |  |  |
| - | 0,1 ml/ 10.000 | 1.000 | 4-14 dage |  |
| 1 A |  |  |  |  |
| - |  |  |  |  |
| 2 | 0,2 ml/ 10.000 | 2.000 | 7-14 dage |  |
| 3 | 0,4 ml/ 10.000 | 4.000 | - |  |
| 4 | 0,8 ml/ 10.000 | 8.000 | - |  |
| 5 | 0,1 ml/100.000 | 10.000 | - |  |
| 6 | 0,2 ml/100.000 | 20.000 | - |  |
| 7 | 0,4 ml/100.000 | 40.000 | - |  |
| 8 | 0,6 ml/100.000 | 60.000 | - |  |
| 9 | 0,8 ml/100.000 | 80.000 | - |  |
| 10 | 1,0 ml/100.000 | 100.000 | - |  |
| 11- | 1,0 ml/ 100.000= fuld dosis. | 100.000 | Hver 6.-8. ugei min. 3 år |  |

Du skal af hensyn til **din sikkerhed og vores ansvar**, observeres i venteværelset i 30 minutter efter hver vaccination, dette i tilfælde af at du skulle få en akut og behandlingskrævende reaktion.
**NB: Hvis man ikke overholder dette, kan vaccinationsprogrammet blive stoppet af klinikken**.

Din lungefunktion måles før vi vaccinerer dig, og du måler den selv i venteværelset 30 minutter efter vaccinationen. Er den målte værdi efter vaccinationen faldet mere end 10 %, kan det være tegn på en astmalignende reaktion, og du skal i så fald kontakte personalet, inden du forlader klinikken.

Der er under hele behandlingen, specielt under den første del med dosisøgning, en beskeden risiko for at indsprøjtningerne kan udløse allergisymptomer. Bivirkninger er oftest milde høfebersymptomer og/eller let astma.

**Følgende allergisymptomer kan opstå i forbindelse med vaccination:**

* **Kløe i øjne, næse, ører, hals, mund, hovedbund, håndflader og fodsåler.**
* **Nysen, løbenæse og/eller tilstoppet næse.**
* **Hoste, åndenød og/eller fornemmelse af hævelse i halsen.**
* **Rød blussende hud, udslæt/nældefeber på kroppen.**
* **Voldsomt indsættende træthed, generel utilpashed, kvalme eller svimmelhed.**

Alvorlig chokreaktion i forbindelse med vaccination er **yderst sjælden** og kan opstå inden for 20-30 minutter efter vaccinationen. Hvis du føler dig anderledes tilpas, end før du blev vaccineret, skal du øjeblikkeligt fortælle os det, og vi vil afhjælpe dine symptomer.

**Efter vaccination:**

**Undgå at dyrke motion ca. 24 timer efter vaccinationen samt hårdt fysisk arbejde, sport, sex, sauna, løb og hurtig cykling** det næste døgn efter du er blevet vaccineret, da aktiviteter, hvor huden bliver varm og rød, kan forårsage øget puls og hurtigere optagelse af allergenvaccinen i blodet. Dette kan udløse en allergisk reaktion. Træthed og influenzalignende symptomer efter vaccinationen er almindelige bivirkninger.

 **Lokal reaktion på armen ved indstiksstedet:**Kløe, rødme og hævelse, er næsten uundgåelige lokalreaktioner, der normalt ikke er behandlingskrævende.

**Forholdsregler hvis ovenstående allergisymptomer opstår efter at du har forladt klinikken:**
Hvis du, inden for det næste døgn efter en vaccination får allergisymptomer, skal du tage allergimedicin - en antihistamintablet og evt. din astmaspray.
Hvis medicinen ikke afhjælper dine symptomer, kan du ringe til **akuttelefonen på: 1813**.

 **Når du møder til næste vaccination, skal du fortælle os:**

* Om du fik en allergisk reaktion efter sidste vaccination?
* Om du fik en lokalreaktion? Og hvor stor, målt i cm, hævelsen blev ved indstiksstedet?
* Om du for nylig har haft allergisymptomer, eller om du har andre symptomer på sygdom?
* Om du for nylig har været udsat for det, du er allergisk overfor for, fx kat eller pollen?
* Om der er sket ændringer i din medicin, eller om du har fået ny medicin siden sidst?

**Øvrige informationer:**

* **Hvis du er syg på vaccinationsdagen, eller er du forhindret i fremmøde, bedes du melde afbud, helst pr. telefon.**
* Hvis du er tilmeldt klinikkens SMS service, vil du modtage en påmindelse et par dage før den aftalte tid. Er du forhindret i at møde, er **du selv** ansvarlig for ny tidsbestilling. Det gælder i hele vaccinationsforløbet.
* Hvis intervallet mellem vaccinationerne overskrides vil dosis blive reduceret, og du vil blive
doseret op på ny.
* Du bedes have spist morgenmad og drukket væske hjemmefra, samt indtaget din vanlige medicin herunder evt. astmamedicin, dog ikke antihistamin inden vaccinationen på vaccinationsdagen. Gerne aftenen før.
* Hvis du har krydsallergi over for diverse fødevarer fx nødder og frugt, bedes du undgå at spise disse fødevarer på vaccinationsdagen.
* Binyrebarkhormontabletter eller injektioner er ikke forenelig med allergivaccination og
skal kun gives i tilfælde af akutte, svære allergiske reaktioner.
* Ved behov for rejsevacciner, influenzavacciner etc., skal der gå ca. 8 dage mellem allergenvaccination og anden vaccination.
* Hvis du er gravid, skal du meddele os det. Du kan godt fortsætte vedligeholdelses-behandling, selv om du er gravid.
* Hvis du har børn med i klinikken, ser vi gerne, at du har en pårørende med.
* **Undlad** **venligst at indtage fødevarer i klinikken samt brug af stærke dufte (parfume, cremer, æteriske olier m.v.)**, da medpatienter kan være følsomme over for dette.
* **Undlad venligst telefoni i klinikken**.

**Har du spørgsmål, er du velkommen til at kontakte klinikken:**

Ved bookning og ændring af tider bedes du kontakte os i vores telefontid:

Telefon: 33 13 65 13 (Telefontid mandag 8-9.30, tirsdag-fredag 8-9).

Klinikken vaccinerer i tidsrummet mandag kl. 8.00 til 17.15, tirsdag til torsdag kl. 08.00-14.45.

Fredag er klinikken lukket.

Spørgsmål vedrørende dit forløb eller receptfornyelse skal du henvende dig via **emailkonsultation,** Ved oprettelse til emailkonsultation, se link på vores hjemmeside www.lungeogallergi.dk under ”kontakt”.

*Personalet i Lunge- og Allergiklinikken: Lægerne: Torben Evald og Niels Seersholm,*

*sygeplejersker: Marianne, Tine, Svenja og Malene, sekretærer: Kristina og Karina.*